b"\n_START_ARTICLE_\nCastell Pelegr\xc3\xad\n_START_SECTION_\nEls or\xc3\xadgens\n_START_PARAGRAPH_\nEl primer grup de croats, de la cinquena croada, comandats per Andreu II, rei d'Hongria, arribaren a Palestina el 1217. Mentre una part, dirigida per Gautier II d'Avesnes, s'encarregava d'efectuar diverses operacions militars contra els musulmans que habitaven S\xc3\xadria, la resta es dedic\xc3\xa0 a construir una fortalesa costanera. El lloc escollit fou un punt a 25 km de Cesarea i a 12 d'Acre, ciutats que llavors pertanyien al Regne de Jerusalem. En el mateix indret els templers ja tenien una caserna que anomenaven Casal dels Estrets, la qual havia estat erigida vers el 1110 per Hugues de Payns. La construcci\xc3\xb3 els ocup\xc3\xa0 m\xc3\xa9s de quatre anys i el 1220 fou batejada amb el nom de castell Pelegr\xc3\xad, en homenatge als molts pelegrins que havien fet donacions al l'Orde del Temple per a la seva construcci\xc3\xb3 i els que hi col\xc2\xb7laboraren com a m\xc3\xa0 d'obra. El mateix Gautier d'Avesnes aport\xc3\xa0 1000 besants.Mentre excavaven per fer els fonaments, trobaren un pou, les restes de murs i una pila de monedes antigues (es tractava d'un antic enclavament fenici), tot plegat els era de molta utilitat i per aquest motiu el castell agaf\xc3\xa0 la fama d'estar bene\xc3\xaft per D\xc3\xa9u i li posaren de sobrenom el castell del Fill de D\xc3\xa9u. Un dels materials que empraren per fer ciment eren conquilles.\n_START_SECTION_\nEsdeveniments\n_START_PARAGRAPH_\nEl 1212 el monestir que hi havia a dalt del Mont Tabor fou ocupat per sold\xc3\xa0 ai\xc3\xbabida Al-\xc3\x80dil I, el qual hi constru\xc3\xad una fortalesa. Des de llavors, els ocupats del castell Pelegr\xc3\xad havien de vigilar la guarnici\xc3\xb3 d'aquest castell musulm\xc3\xa0, situat a nom\xc3\xa9s 6 milles, des del qual causaven intranquil\xc2\xb7litat en els habitants de la zona. El 1220, encara que les obres no estaven del tot acabades, era ja un lloc prou s\xc3\xb2lid i resist\xc3\xad victoriosament l'atac d'un ex\xc3\xa8rcit comandat pel sold\xc3\xa0 de Damasc i era prou gran per bastir d'aliments a quatre mil persones durant el setge. La situaci\xc3\xb3 millor\xc3\xa0 quan el 1229 els croats s'apoderaren de la fortalesa del  Mont Tabor. Llavors comen\xc3\xa7\xc3\xa0 a crear-se el nucli de poblaci\xc3\xb3 del que avui dia \xc3\xa9s Atlit._NEWLINE_A finals del 1228, Frederic II del Sacre Imperi Romanogerm\xc3\xa0nic, arrib\xc3\xa0 a Atlit, despr\xc3\xa9s d'haver-se discutit amb altres senyor de la sisena croada i, en veure el castell, li plagu\xc3\xa9 tant que decid\xc3\xad quedar-se'l. L'emperador arrib\xc3\xa0 a les portes de la fortalesa i exig\xc3\xad entrar acompanyat per la seva gu\xc3\xa0rdia personal. Els templers, acceptaren l'entrada, per\xc3\xb2 en sentir la demanda li tancaren les portes a la seva esquena i l'informaren que romandria pres fins a la ren\xc3\xbancia de les seves pretensions. Frederic feu jurament i marx\xc3\xa0 a Acre._NEWLINE_El rei franc\xc3\xa8s llu\xc3\xads IX, fou capturat a batalla de Fariskur el 1250 i, despr\xc3\xa9s d'haver estat rescatat decid\xc3\xad anar a viure a Acre. Des d'all\xc3\xa0 destin\xc3\xa0 diners a la renovaci\xc3\xb3 de la fortalesa d'Atlit i altres de la zona.\n_START_SECTION_\nDescripci\xc3\xb3\n_START_PARAGRAPH_\nSituat sobre un promontori, el castell Pelegr\xc3\xad feia 280 metres per 160, i tres dels seus costats donaven a la mar. El trencaones annex proporcionava recer als navilis croats que hi volien desembarcar. La part m\xc3\xa9s protegida per muralles era la que donava a terra ferma, d'on era m\xc3\xa9s probable que vingu\xc3\xa9s un atac. Aquest costat, el de la banda est, tenia muralla doble amb torres de 16 metres i estava seguit d'un fossat de 18 m d'ample i 2 de fond\xc3\xa0ria, per la part exterior que es podia omplir amb aigua de la mar. La planta baixa de la torre gran estava ocupada per una capella. Abans d'arribar al castell, per terra ferma, els visitants es trobaven un maresme, que els templers aprofitaren per extreure'n sal. A prop d'all\xc3\xad hi havia terres de pastures i terres de conreu, on els templers tenien vinyes. Segons l'an\xc3\xa0lisi feta per l'historiador T.Lawrence, el disseny d'aquest castell estava inspirat en el de Tortosa, basat en la idea de defensa bizantina, el qual havia demostrar la seva efic\xc3\xa0cia en alguns atacs.\n_START_SECTION_\nL'abandonament\n_START_PARAGRAPH_\nDes del 1260 el lloc esdevingu\xc3\xa9 estrictament defensiu, ja que els croats no llan\xc3\xa7aren cap operaci\xc3\xb3 ofensiva des d'aquest castell. Aquesta fortalesa mai fou presa i seria la darrera en ser abandonada, cosa que pass\xc3\xa0 el 14 d'agost del 1291, despr\xc3\xa9s de la p\xc3\xa8rdua de Sant Joan d'Acre el 28 de maig del mateix any. _NEWLINE_Despr\xc3\xa9s del seu abandonament, els musulmans el desmantellaren per evitar que hi tornessin, i les seves pedres passaren a formar part d'altres edificis._NEWLINE_En la d\xc3\xa8cada del 1980, governador de Haifa va vendre 50.000 pedres de la fortalesa d'Atlit al seu col\xc2\xb7lega, el governador de Jaffa, per a la construcci\xc3\xb3 del moll i l'edifici de duanes de l'entrada del port."